***PP10/2.03.2022***

**Către:**

**DIRECȚIA JUDEȚEANĂ PENTRU CULTURĂ TIMIȘ**

**Domnului Sorin Vlad Predescu, Director Executiv**

**secretariat@culturatimis.ro**

**Spre știință:**

**MINISTERUL CULTURII – DIRECȚIA PATRIMONIU CULTURAL**

**Domnului Ștefan Emilian GAMUREAC, Director**

**patrimoniu.cultural@cultura.ro, comunicare@cultura.ro**

**INSTITUTUL NAȚIONAL AL PATRIMONIULUI**

**Doamnei Valeria Oana ZAHARIA, Manager**

**secretariat@patrimoniu.gov.ro**

**PRIMĂRIA MUNICIPIULUI LUGOJ**

**Domnului Alexandru-Claudiu BUCIU, Primar**

**contact@primarialugoj.ro**

**Referitor la:**

**Clasarea în *Lista Monumentelor Istorice* a corpului principal al Morii Clara,**

**Str. Făgetului, CF 413037, mun. Lugoj, jud. Timiș**

**Stimate domnule Director Executiv,**

Prin prezenta, ***Fundația Pro Patrimonio România*,** fundație legal constituită, cu activitate în domeniul protejării monumentelor istorice, având sediul în str. Pictor Verona nr. 13, mun. București, **solicită** *Direcției Județene pentru Cultură Timiș* **declanșarea procedurii de clasare pentru corpului principal al Morii Clara Schwartz, Str. Făgetului, CF 413037, mun. Lugoj, jud. Timiș, în baza art. 13 alin. (1) pct. 2 lit. d) din *Legea nr. 422/2001, privind protejarea monumentelor istorice, republicată, cu modificările și completările ulterioare*.**

La o evaluare preliminară a corpului principal (cel originar, P+2 niveluri) potrivit normelor metodologice de clasare și inventariere a monumentelor istorice aprobate prin *OMC nr. 2260/2008*, *cu modificările și completările ulterioare*, se constată faptul că aceasta este susceptibil de a întruni criteriile de clasare în *Lista Monumentelor Istorice*.

Dat fiind faptul că moara a fost construită anterior anului 1920, prag din normele metodologice în acordarea calificativelor **la criteriul vechimii, aceasta are valoare medie**, la o primă evaluare. Corpul principal considerăm că este în măsură să obțină calificativul **mare la criteriul referitor la valoarea arhitecturală, artistică și urbanistică** având în vedere semnificația și reprezentativitatea pentru programul construcțiilor cu funcțiune industrială/ de morărit-panificație de la începutul secolului al XX-lea din Banat, faptul că fațadele păstrează din compoziția și o modenatură specifică istorică, precum și constatarea că fațada principală se constituie într-un reper urbanistic al zonei. În ceea ce privește **criteriul referitor la frecvență (raritate și unicitate)**, se constată că nu s-au păstrat multe mori de panificație din această epocă în țară și în zonă, că în *LMI* sunt clasate puține mori, de asemenea, că este singura moară de acest tip păstrată în mun. Lugoj, astfel că la acest criteriu, considerăm că se poate acorda calificativul **foarte mare**. La criteriul referitor la **valoarea memorial-simbolică**, propunem calificativul **mare,** imobilul deținând un loc în memoria a generații de muncitori care și-au petrecut aici viața, a familiilor lor, a locuitorilor zonei și a comunității lugojene, în general – dovadă manifestările recente în sensul salvării Morii Clara. Menționăm faptul că imobilul documentează și o memorie a unei activități/perioade industriale la nivelul țesutului urban.


Fără a fi o condiție pentru declanșarea procedurii de clasare, în vederea finalizării acesteia este necesară întocmirea unui dosar, care, potrivit art. 13 alin. (2) din *Legea nr. 422/2001,* este în sarcina*Direcției Județene pentru Cultură Timiș*. Studiul istorico-arhitectural ce urmează a fi elaborat va evalua cu exactitate valoarea culturală potrivit criteriilor de clasare, va identifica dacă pe parcelă se află și alte elemente purtătoare de valoare culturală care trebuie protejate, urmând a sta la baza deciziei Comisiei Naționale a Monumentelor Istorice.

Semnalăm faptul că, potrivit articolelor din mass-media, pe de o parte, pentru imobil *Direcția Județeană pentru Cultură Timiș* a emis un aviz în vederea desființării, iar pe de alta, *Institutul Național al Patrimoniului,* instituție cu atribuții în acest sens, având în vedere prevederile art. 2 lit. o) din *HG nr. 593/2011,* consideră că imobilul este susceptibil de a fi clasat în *LMI*.

De asemenea, constatăm faptul că, potrivit *PUG mun. Lugoj*, valoarea culturală a imobilului este recunoscută, propunându-se protejarea lui ca monument istoric. Menționăm faptul că, potrivit art. 13 din *Legea nr. 350/2001*, unul dintre principalele obiective ale activității de urbanism este „protejarea și punerea în valoare a patrimoniului cultural construit și natural”. Vă rugăm să ne informați dacă a fost aprobată o documentație de urbanism care să modifice evaluarea culturală a imobilului stabilită potrivit PUG.

**Vă rugăm să ne informați cu privire la derularea procedurii de clasare în *Lista Monumentelor Istorice* în baza prezentei cereri formulate potrivit art. 13 alin. (1) pct. 2 lit. d) din *Legea nr. 422/2001*.**

Anexăm imagini cu identificarea corpului de clădire la care se referă prezenta solicitare de clasare.

**arh. Șerban Sturdza,**

**Președinte Pro Patrimonio România**

specialist atestat Ministerul Culturii

nr. 382 S /20.11.2009 în Registrul specialistilor

în domeniul protejării monumentelor istorice

**ANEXĂ – Identificarea corpului de clădire care a determinat solicitarea declanșării procedurii de clasare**


**Fig. 1 - localizare potrivit ANCPI**

( sursa: <https://geoportal.ancpi.ro/geoportal/imobile/Harta.html> )



**Fig. 2 – Identificarea corpului de clădire care a determinat solicitarea declanșării procedurii de clasare**

( sursa: <https://earth.google.com> )


****

**Fig. 3 – Identificarea corpului de clădire care a determinat solicitarea declanșării procedurii de clasare**

( sursa: <https://www.ziuadevest.ro/se-doreste-demolarea-morii-clara-din-lugoj-pentru-construirea-unui-lidl-e-un-atac-brutal-asupra-identitatii-locale/> și <https://adevarul.ro/locale/timisoara/demolarea-morii-clara-lugoj-oprita-institutul-national-patrimoniului-existau-avizele-necesare-ridicarea-unui-lidl-1_620b885a5163ec4271038927/index.html> )



Cu stimă,

**arh. Șerban Sturdza,**

**Președinte Pro Patrimonio România**